Document ID: 32014D0732

KOMISSION TÄYTÄNTÖÖNPANOPÄÄTÖS,
annettu 20 päivänä lokakuuta 2014,
päätöksen 2007/453/EY muuttamisesta siltä osin kuin on kyse Bulgarian, Viron, Kroatian, Latvian, Luxemburgin, Unkarin, Maltan, Portugalin ja Slovakian BSE-asemasta
(tiedoksiannettu numerolla C(2014) 7516)
(ETA:n kannalta merkityksellinen teksti)
(2014/732/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä 22 päivänä toukokuuta 2001 annetun Euroopan parlamentin ja neuvoston asetuksen (EY) N:o 999/2001 (1) ja erityisesti sen 5 artiklan 2 kohdan kolmannen alakohdan,
sekä katsoo seuraavaa:
(1)
Asetuksessa (EY) N:o 999/2001 säädetään, että jäsenvaltiot, kolmannet maat tai niiden alueet, jäljempänä ’maat tai alueet’, on luokiteltava niiden BSE-aseman mukaan johonkin seuraavista kolmesta luokasta: merkityksettömän alhainen BSE-riski, hallinnassa oleva BSE-riski ja määrittelemätön BSE-riski.
(2)
Komission päätöksen 2007/453/EY (2) liitteessä luetellaan maat tai alueet niiden BSE-aseman mukaan.
(3)
Maailman eläintautijärjestöllä (OIE) on merkittävä asema, kun maita ja alueita luokitellaan niiden BSE-riskin perusteella. Päätöksen 2007/453/EY liitteessä olevaa luetteloa laadittaessa on otettu huomioon jäsenvaltioiden BSE-asemaa koskeva, OIE:n toukokuussa 2013 hyväksymä päätöslauselma nro 20.
(4)
Toukokuussa 2014 OIE hyväksyi jäsenvaltioiden BSE-asemaa koskevan päätöslauselman nro 18 (3). Kyseisessä päätöslauselmassa todettiin, että päätöksen 2007/453/EY liitteessä jo lueteltujen jäsenvaltioiden lisäksi myös Bulgariassa, Virossa, Kroatiassa, Latviassa, Luxemburgissa, Unkarissa, Maltassa, Portugalissa, Romaniassa ja Slovakiassa BSE-riski on merkityksettömän alhainen.
(5)
OIE peruutti (4) kesäkuussa 2014 väliaikaisesti Romanian aseman merkityksettömän alhaisen BSE-riskin maana 27 päivästä kesäkuuta 2014 saatuaan OIE:n Romanian-edustajalta raportin Romaniassa havaitusta BSE-tapauksesta.
(6)
Tämän vuoksi päätöksen 2007/453/EY liitteessä olevaa luetteloa olisi muutettava niin, että se vastaa OIE:n toukokuussa 2014 hyväksymää päätöslauselmaa nro 18 ja että siinä otetaan huomioon OIE:n sen jälkeen tekemä päätös, jolla peruutettiin väliaikaisesti Romanian asema merkityksettömän alhaisen BSE-riskin maana.
(7)
Sen vuoksi päätöstä 2007/453/EY olisi muutettava.
(8)
Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Korvataan päätöksen 2007/453/EY liite tämän päätöksen liitteellä.
2 artikla
Tämä päätös on osoitettu kaikille jäsenvaltioille.
Tehty Brysselissä 20 päivänä lokakuuta 2014.

Labels: 18
6